Wahlberg maak groot skenking ná protes oor salarisongelykheidMark Wahlberg en Michelle Williams Mark Wahlberg sal die $1,5 miljoen, wat hy ontvang het om tonele van All the Money in the World oor te skiet, aan ŉ regsverdedigingsfonds vir vroue skenk nadat dit aan die lig gekom het dat sy mede-ster, Michelle Williams, minder as $1 000 vir dieselfde werk ontvang het. “Die geld wat ek vir die oorskiet van die tonele vir All the Money in the World gekry het, was die afgelope paar dae ŉ belangrike onderwerp,” het Wahlberg Saterdag op Twitter gesê. “Ek ondersteun 100% die stryd om gelyke betaling en ek skenk dus die $1,5 miljoen aan die Time’s Up Legal Defence Fund in Michelle Williams se naam.” Regisseur Ridley Scott het tonele uit die ontvoerdrama in November oorgeskiet, net ŉ maand voor dit vrygestel sou word as gevolg van ŉ reeks seksuele aanrandingsklagtes teen een van die akteurs, Kevin Spacey. Spacey is vervang deur Christopher Plummer en Scott het in daardie stadium glo gesê die fliek se ander sterre het ingestem om die tonele gratis oor te doen. USA Today het egter Dinsdag berig Wahlberg het $1,5 miljoen ontvang vir die werk wat hy oor 10 dae gedoen het, terwyl Williams slegs $80 per dag ontvang het. Wahlberg en Williams word deur dieselfde agentskap verteenwoordig. Die Time’s Up-veldtog is in Januarie deur ongeveer 300 vroue in die film-, televisie- en teaterbedryf op die been gebring. Die organisasie verskaf finansiering vir regsgedinge aan vroue wat in die werksplek seksueel geteister of aangerand is.